**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.04.2021, ora 08.00 – 23.04.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 23.04.2021, ora 07.00**

**RÂURI**

Debitele au fost în general staționare, exceptând râurile din bazinele hidrografice: Vișeu, Iza, Tur, Someş, Crasna, Barcău, Crișuri şi cursul superior al Oltului, unde au fost în creştere ca urmare a precipitațiilor lichide prevăzute, cedării apei din stratul de zăpadă din zona montană și propagării pe râurile şi numai prin propagare pe cursul inferior al Ialomiței şi pe cursul superior al Prutului.

Debitele se situează la valori sub mediile multianuale lunare, cu coeficienți moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice: Tur, Lăpuș, Someșul Mic, Crasna, Barcău, Crișul Negru, Crișul Alb, Târnave, Pogăniș, Bârzava, Caraș, Prahova, bazinul superior și mijlociu al Oltului, bazinele superioare ale Crișului Repede, Argeșului și Ialomiței, pe cursurile superioare ale Sucevei, Moldovei și Buzăului, pe unele râuri din bazinul inferior al Mureșului, pe râurile din Dobrogea şi mai mici (sub 30%) pe râurile din bazinele hidrografice: Bega Veche, Bârlad și pe afluenții Prutului.

În interval a fost emisă o **ATENȚIONARE HIDROLOGICA** pentru fenomene imediate.

Se situează la **COTELE DE ATENȚIE** râul Crasna la stația hidrometrică Domănești (400+70)-jud. SM (sector îndiguit).

Debitele vor fi în general staționare, exceptând cursurile mijlocii şi inferioare ale Someșului, Crasnei, Barcăului şi Crișurilor, unde vor fi în creștere prin propagare.

Sunt posibile creșteri izolate de niveluri și debite pe unele râuri mici din estul țării datorită precipitațiilor sub formă de aversă prognozate.

Se vor situa peste **COTELE DE ATENȚIE** râul Crasna la stația hidrometrică Domănești (400+50)-jud.SM, (sector îndiguit).

**DUNĂRE**

Debitul la intrarea în ţară (secţiunea Baziaş) în intervalul 22.04.2021 – 23.04.2021 a fost staţionar, având valoarea de 5700 m3/s, sub media multianuală a lunii aprilie (7900 m3/s).

În aval de Porţile de Fier debitele au fost în creștere la Gruia și pe sectorul Corabia – Cernavodă și în scădere pe sectoarele Calafat – Bechet și Hârșova – Tulcea..

Debitul la intrarea în ţară (secţiunea Baziaş) va fi staționar (5700 m3/s).

În aval de Porţile de Fier debitele vor fi în scădere pe sectoarele Gruia – Calafat și Isaccea – Tulcea și în creștere pe sectorul Bechet – Galați.

**A.B.A. Prut-Bârlad**

Județul Vaslui:

- Se mențin prevederile din „Planul de restricții și folosire a apei în perioade deficitare”, astfel:

\* treapta a III-a pentru S.C. AQUAVAS S.A. VASLUI – Sucursala Negrești, din acumularea Căzănești (râul Durduc);

\* treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**2.** **Situația meteorologică în intervalul 22.04.2021, ora 09.00 – 23.04.2021, ora 06.00**

**ÎN ŢARĂ**

În majoritatea zonelor țării, valorile termice au fost în creștere față de ziua anterioară și s-au situat ușor peste cele normale pentru ultima decadă a lunii aprilie. Temperaturile maxime au fost cuprinse între 14 grade la Joseni, Sulina și Gura Portiței și 24 de grade la Bechet. Vremea a fost în general instabilă în nord-vest, nord și centru unde, mai ales după-amiaza, s-au semnalat înnorări temporar accentuate, local averse, descărcări electrice și cu totul izolat căderi de grindină de mici dimensiuni, fiind confirmată - din datele reţelei hidro - cea de pe raza județului Maramureș. În zona montană, la altitudini de peste 1500 m au fost precipitații sub formă de lapoviță și ninsoare. În restul teritoriului, cerul a fost variabil, cu înnorări din orele serii și noaptea, însă doar izolat în Oltenia a plouat slab. Cantitățile de apă au depășit pe spaţii mici 10...15 l/mp. Vântul a suflat slab și moderat, cu intensificări în regiunile din jumătatea de nord, cu viteze în general de 60...70 km/h. Stratul de zăpadă s-a menţinut în zonele montane înalte și măsura până la 293 cm în Munții Făgăraș, la peste 2000 m altitudine. La ora 06.00, temperatura aerului avea valori cuprinse între -2 grade la Miercurea Ciuc și 18 grade la Slobozia. Pe alocuri spre dimineață în Transilvania s-a format ceaţă.

**LA BUCUREŞTI**

Vremea s-a încălzit față de ziua anterioară și a devenit ușor mai caldă decât în mod obișnuit pentru această perioadă. Cerul a fost variabil, cu înnorări în a doua parte a intervalului. Vântul a suflat slab și moderat. Temperatura maximă a fost de 20 de grade la Afumați, 21 de grade la stația meteo Băneasa și 22 de grade la Filaret, iar la ora 06.00 se înregistrau 11 grade la stația meteo Băneasa, 13 grade la Filaret și 14 grade la Afumați.

**3. Prognoza meteorologică în intervalul 23.04.2021, ora 09.00 – 24.04.2021, ora 09.00**

**ÎN ŢARĂ**

Vremea se va menține apropiată de normal din punct de vedere termic în regiunile sudice, iar în restul teritoriului va deveni răcoroasă. Temperaturile maxime se vor încadra între 10 grade în estul Transilvaniei și 21 de grade în Lunca Dunării, iar cele minime vor fi cuprinse între -4 și 9 grade. Cerul va fi temporar noros și, mai ales în cursul zilei, va ploua local în jumătatea de est a țării și izolat în rest. Vor fi mai ales averse, însoțite și de descărcări electrice. În zona montană înaltă, se vor semnala precipitații mixte. Vântul va sufla în general moderat, cu intensificări la munte și, local și temporar, în celelalte regiuni. Izolat, spre sfârșitul intervalului, cu precădere în depresiunile din Transilvania, se va produce brumă.

**LA BUCUREŞTI**

Vremea va fi normală din punct de vedere termic. Cerul va fi temporar noros și vor fi ploi slabe dimineața, iar în orele amiezii condiții de averse însoțite de descărcări electrice. Vântul va sufla moderat, cu ușoare intensificări, pe parcursul zilei, apoi va deveni în general slab. Temperatura maximă va fi de 19...20 de grade, iar cea minimă va fi de 5...7 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**